રિક્ષામાં મુસાફરોના સ્વાંગમાં બેસી અન્ય મુસાફરોને ટાર્ગેટ બનાવી લૂંટ ચલાવી ટોળકીને મહેસાણા રોડ પરથી પોલીસે ઝડપી લઈ સઘન કાર્યવાહી હાથ ધરી છે. અમદાવાદ, મહેસાણા અને પાલનપુરમાં રિક્ષામાં બેઠેલા મુસાફરોને લૂંટી લેવાના સંખ્યાબંધ બનાવ બનતા પોલીસે અા પ્રકારના બનાવો અટકાવવા ખાસ ડ્રાઈવ શરૂ કરી હતી. દરમિયાનમાં પોલીસ મહેસાણા નજીક પલાસણા ચાર રસ્તા પાસે વોચમા હતી ત્યારે એક રિક્ષા પૂરઝડપે પસાર થતાં પોલીસે તેનો પીછો કરી ઝડપી લઈ દિનેશ દેવીપૂજક, અજય દેવીપૂજક, કમલેશ દેવીપૂજક અને સુનિલ દેવીપૂજકની ધરપકડ કરી તલાસી લેતા અા શખસો પાસેથી તિક્ષ્ણ હથિયાર મળી અાવ્યા હતા. અારોપીની પૂછપરછ દરમિયાન અા ટોળકી રિક્ષામાં મુસાફરના સ્વાંગમાં બેસી રિક્ષાચાલકના મેળાવીપણાથી અન્ય મુસાફરોને ધાકધમકી અાપી કિંમતી માલસામાનની લૂંટ ચલાવતા હોવાની કબૂલાત કરી હતી.